Ek wou Elstadt nie slaan, sê Henco | Netwerk24
Ek wou Elstadt nie slaan, sê Henco
Deur Owen Kock 04 Julie 2017 10:17
"Stel dit maar mooi. Onthou, mense lees dit en ek moet eendag ná my rugbydae nog 'n werk kry."
Die Cheetahs se Henco Venter op die aanval in die Superrugby-wedstryd teen die Stormers Saterdag in Bloemfontein. Foto: Gallo Images
Só het die Cheetahs se vuurvreter-flank, die teologie-student Henco Venter, geskerts oor die rooikaart wat hy Saterdag teen die Stormers op die lyf geloop het.
Venter het die Stormers-flank Rynhardt Elstadt "toevallig" met die elmboog in dié spanne se Superrugby-wedstryd in Bloemfontein bygedam. Hy is vir die eerste keer in sy loopbaan rooi gewys en vir 'n week geskors.
Elstadt het dieselfde straf gekry omdat hy teruggeslaan het.
Elstadt het boonop ook aan die einde van die eerste helfte 'n geelkaart gekry omdat hy doelbewus 'n aangee verhinder het.
Die spanne was in die 81ste minuut slaags by 'n losskrum toe Venter en Elstadt begin redekawel het.
Venter het soos 'n vrot vel grond toe geval, kompleet soos 'n sokkerspeler wat 'n strafskop wou melk, en dadelik beduie dat Elstadt hom in die gesig geslaan het.
Ná 'n lang geredekawel en op aandrang van sy kaptein, Francois Venter, het die skeidsregter, Jaco van Heerden, ingestem om na beeldmateriaal van die voorval te kyk.
"Ek het nie eens geweet ek het hom geslaan nie, maar die video wys dit duidelik. Hy was agter my en ek wou myself van hom af lostrek toe my elmboog hom toevallig tref," het Venter gesê.
"Ek was eintlik geskok toe ek 'n kaart gekry het."
Venter se skorsing bring mee dat hy nie volgende week in die Cheetahs se laaste Superrugby-wedstryd teen die Southern Kings in Port Elizabeth mag speel nie.
"Dit is sleg dat ek die laaste wedstryd misloop, maar dit is rugby, dis 'n kontaksport.
"Ek was nooit van plan om hom (Elstadt) te slaan nie. Maar moenie 'n fout maak nie, hy het my goed getref teen die wangbeen," het Venter gesê.